ད་ནི་ཁོ་བོ་རང་གི་འཐད་པ་བསྒྲུབ་པར་བྱ་བ་ལ།བོད་ཡུལ་གྱི་ཐུ་མི་འབྲི་ཐོ་རིགས་ལས་བྱུང་བ་ཨ་ནུས་བརྩམས་པའི་སུམ་ཅུ་པའི་མཆོད་བརྗོད་གསུམ་པར།གང་གིས་མིང་གཞི་སྔོན་གསུངས་པའི།།རྟག་ཞི་བ་ལ་ཕྱག་འཚལ་ལོ།།ཞེས་པ་ནི།ག༷ང་ཞེས་པ་སྤྱི་སྒྲ།གི༷ས་ཞེས་པ་བྱེད་སྒྲ་སྟེ།དེ་གཉིས་ཚོགས་པས་མིང་གཞི་སྔོན་ནམ་ཐོག་མར་གསུང་བ་པོ་རྟག་ཞི་བ་དེ་སྟོན་པ་ཡིན་ཅིང་།དེའང་མི༷ང་འདོགས་སའི་གཞི་མིང་ཅན་སྣང་གྲགས་རིག་གསུམ་དུ་སྣང་བའི་བརྟན་གཡོའི་ཆོས་སོ་ཅོག་རྣམས་ལ་འཇིག་རྟེན་བྱེད་པོས་ཚིག་ཏུ་བརྗོད་པའི་མིང་འདོད་རྒྱལ་ལམ་རྗེས་གྲུབ་ཏུ་བཏགས་པའམ་གསུངས་པ་དེ་ཡིན་ཅིང་།གདགས་ག༷ཞི་འཁོར་འདས་ཀྱི་ཆོས་དངོས་ངོ་བོ་ཙམ་བརྗོད་པ་ཐམས་ཅད་དོ།།མིང་གཞི་དེ་སྔོན༷་ནམ་ཐོག་མར་གསུང་བ་པོ་ནི་ཕྱི་ནང་གྲུབ་མཐའ་གཉིས་ཀས་ཁས་ལེན་པའི་རིག་བྱེད་ཀྱི་གཞུང་དུ།འཇིག་རྟེན་གྱི་ཉེར་སྤྱོད་ཐམས་ཅད་བསམ་པ་ཙམ་ལ་དེ་ཁོ་ན་ལྟར་འགྲུབ་པས་སྲིད་པ་བསྐྱེད་པའི་བྱེད་པོར་བཤད་ཅིང་།ནང་པ་ལྟར་ནའང་བཟང་པོའི་བསྐལ་པ་འདིར་རྒྱལ་པོ་ཡུལ་འཁོར་སྐྱོང་གི་སྲས་རྣམས་སངས་རྒྱས་སྟོང་དུ་འཚང་རྒྱ་བའི་ཚེ།དེ་དག་རེ་རེ་བཞིན་དུ་དམ་པའི་ཆོས་ཞུ་བ་དང་།བསྐུལ་མར་བྱེད་པའི་སྨོན་ལམ་བཏབ་པ་མདོ་ལས་གསུངས༷་པ༷འི་གཅུང་པོ་གཞོན་ནུ་ཆོས་ཀྱི་བློ་གྲོས་དེ་ཉིད་གཟུགས་ཁམས་བསམ་གཏན་གྱི་གནས་སུ་དུས༷་རྟག༷་ཏུ་གསལ་སྣང་གོ་མ་འགགས་ཤིང་རྣམ་རྟོག་ཐམས་ཅད་ཞི༷་བའི་ཏིང་ངེ་འཛིན་གྱི་བདེ་བ༷་ལ་སྤྱོད་པ་སྟེ།ནང་པ་སངས་རྒྱས་པའི་ཆོས་སྤྱོད་ཀུན་གྱི་ཐོག་མར་བྱམས་དང་སྙིང་རྗེ་དགའ་བ་བཏང་སྙོམས་བཞིར་ཚངས་པའི་གནས་པ་བཞི་ཞེས་གྲགས་པས་བྱང་ཆུབ་ཀྱི་ཡན་ལག་ཀྱང་ཡིན་པའོ།།དེས་ན་མི་མཇེད་ཞིང་གི་མིང་གཞི་གསུང་བ་པོ་ཡིན་ཕྱིན་ཆད་ཡི་གེའང་ངེས་པར་མ་གསུངས་པ་མི་སྲིད་དེ།བཀའ་འགྱུར་གྱི་མདོ་རྒྱ་ཆེ་རོལ་པ་ལས།ཡིག་རིགས་དྲུག་ཅུ་རྩ་བཞིའི་ཐོག་མ་ཁོ་ནར་ཚངས་པའི་ཡི་གེ་ཞེས་གསུངས་པ་མིག་ལྡན་ཀུན་ལ་སྣང་བར་འགྱུར་ཞིང་།ཡང་བོད་མཁས་སྔ་རབས་པ་རྣམས་ཕྱག་འོས་སུ་འགྱུར་མི་འགྱུར་གྱི་གསུང་བཤད་གུ་དོག་ཡོད་ཀྱང་།དགོས་པའི་དབང་གིས་ཕྱག་བྱེད་པ་ལ་ནི་སྐྱོན་མ་མཆིས་ཏེ།དཔེར་ན་གདུགས་དཀར་མཆོག་གྲུབ་ཏུ།ཚངས་པ།དབང་པོ།དྲག་པོ་དབང་ཕྱུགསྲེསྲེདམེད་བུ་ཁྱབ་འཇུགལེགས་ལྡན་ནག་པོ་ཆེན་པོ་སོགས་ཀྱང་སྐབས་དེར་ཕྱག་འོས་སུ་སངས་རྒྱས་རང་གིས་གསུངས་པ་ཡིན་ན།སངས་རྒྱས་སྟོང་གི་གཅུང་པོ་པང་སྐྱེས་བྱང་ཆུབ་སེམས་དཔའ་ཆོས་ཀྱི་བློ་གྲོས་ལ་ཅིའི་ཕྱིར་ཕྱག་འཚལ་བར་མི་འོས།དེས་ན་འདིར་ཡང་དགོས་པའི་དབང་གིས་མི་མཇེད་ཀྱི་བདག་པོ་ཚངས་པ་ཆེན་པོ་དེ་ལ༷་ཕྱག༷་འཚ༷ལ་ལོ་ཞེས་བསྟན་པ་ལགས་སོ།།ད་དུང་འདི་དག་ལ་རིག་གཞུང་མདོ་རྒྱུད་དང་འགལ་བའི་གཟིགས་ཕྱོགས་ཡོད་ཚེ་བསྐྱར་འདྲི་གནང་འོས་རིགས་ཀྱང་ཁོ་བོ་ལ་དགོས་རྒྱུ་དེ་ཡིན་པས་ངེས་པར་གཟབ་འཚལ་ལོ།།།།